*Tisztelt Vízhasználó!*

Tájékoztatom, hogy 2016. október 01. napjától módosultak *a vízgazdálkodásról szóló 1995. évi LVII. törvény* (a továbbiakban: Vgtv.) vízkészletjárulékra (VKJ) vonatkozó szabályai valamint *a vízkészletjárulék kiszámításáról szóló 43/1999. (XII. 26.) KHVM rendelet* (a továbbiakban: KHVM rendelet) is. A mentességre és a kedvezményekre vonatkozó változások első alakalommal a 2017. évre vonatkozó bevallásoknál érvényesíthetők.

**Öntözési, halgazdálkodási és rizstermelési vízhasználathoz kapcsolódó országos mentességek**

A VKJ fizetési kötelezettség alóli mentesség jelenleg – 2017. évre vonatkozó – hatályos szabályait *a vízgazdálkodásról szóló 1995. évi LVII. törvény* (Vgtv.) 15/C. §-a rögzíti. Ezen szakasz (1) bekezdésének l) pontjaszerint nem kell a vízhasználónak vízkészletjárulékot fizetnie az öntözési célú vízhasználat esetében vízhasználónként az évi 50.000 m3-t, a halgazdálkodási és rizstermelési célú vízhasználat esetében vízhasználónként az évi 150.000 m3-t meg nem haladó vízmennyiség után.

Tájékoztatom, hogy a vízkészletjárulék-fizetési kötelezettség alólimentesség nem érinti a vízhasználatra vonatkozó nyilatkozattételi és adatszolgáltatási kötelezettségeket, azaz a bevallási kötelezettség minden VKJ-fizetési mentesség esetén is fennáll.

A hatályos jogszabályban az öntözési, valamint halgazdálkodási vagy rizstermelési célú vízhasználók mentessége összesítve került meghatározásra, azonban lehetséges, hogy egy adott vízhasználó a székhelyétől eltérő, más vízügyi hatósági jogkörben eljáró katasztrófavédelmi igazgatóság illetékességébe tartozó telephelye(ke)n is folytat a fenti, VKJ-fizetési mentességet megalapozó körbe tartozó célú vízhasználatot.

A 2017. évre vonatkozó bevallások elősegítése, az országos mentességek érvényesítése érdekében kérem a bevallás benyújtásával egyidejűleg, vagy az azt megelőző egyeztetés alkalmával az eltérő településen, vagy más vízügyi és vízvédelmi hatáskörrel rendelkező katasztrófavédelmi igazgatóságnál fennálló vízjogi engedélyéről nyilatkozatát csatolni szíveskedjen.

Ha a vízhasználó több vízbeszerzési létesítménnyel rendelkezik, akkor a mentességre vonatkozó mennyiséget sorrendben mindig a legalacsonyabb „g” szorzószámmal rendelkező vízbeszerzési létesítményre kell először figyelembe venni addig, amíg a vízhasználó a mentességet ki nem meríti.

**Tartósan vízhiányos időszakra vonatkozó kedvezmény és mentesség érvényesítése**

A Belügyminiszter a Magyar Közlöny 31. számában 2017. július 1-vel kihirdette a tartósan vízhiányos időszakot, amely 2017. október 31-ig tartott.

*A vízkészletjárulék kiszámításáról szóló 43/1999. (XII. 26.) KHVM rendelet* vonatkozó rendelkezése alapján a tartósan vízhiányos időszaknak a Hivatalos Értesítőben közzétett kezdete előtt 14 napon belül történt vízkivételekhez kapcsolódóan 20 %-os VKJ kedvezmény illeti meg a vízhasználót, feltéve, ha a kivett víz mennyiségének meghatározását oly módon vezeti, hogy abból az ezen időszakban történő vízkivétel mennyisége egyértelműen megállapítható. A kedvezmény igénybevételére irányuló kérelmet, valamint a kedvezményes időszakban kivett víz napi mennyiségét feltüntető, vízhasználó által aláírt dokumentumot a vízkészletjárulék adatszolgáltatáshoz mellékelni kell.

A tartósan vízhiányos időszakban az öntözési, halgazdálkodási és rizstermelési vízhasználat vízmennyisége után nem kell VKJ-t fizetni, de az mentességi időszak kezdőnapja és végnapja között mért, vagy számított felhasznált vízmennyiséget a vízkészletjárulék adatszolgáltatásban fel kell tüntetni.

Tájékoztatom, amennyiben a bevallással kapcsolatban egyedi ügyben egyeztetni kíván hatóságunkkal, azt képviselője vagy meghatalmazottja útján személyesen, ügyfélfogadási időben, illetve postai úton teheti meg a lent írt elérhetőségek valamelyikén.

Együttműködését köszönöm.

Szombathely, 2017. december 19.

|  |
| --- |
| **Vas Megyei Katasztrófavédelmi Igazgatóság***9700 Szombathely, Ady E. tér 1.* |